SKRIFTLIG FORESPØRGSEL E-0736/00

af Karin Scheele (PSE) til Kommissionen

(17. marts 2000)

Om: Olietankskibet Erikas forlis i december 1999

Olietankskibet Erikas forlis i december 1999 fik tungtvejende følger for miljøet. Grunden til disse miljøkatastrofer forårsaget af olietankskibe er ifølge en beretning offentliggjort i den østrigske dagsavis Der Standard af 19. og 20. februar 2000 først og fremmest, at sikkerhedsforanstaltninger tilsidesættes til fordel for profitjagten inden for søtransporten på verdensplan. Som led i denne udvikling er også verdenshandelsflådens gennemsnitsalder steget gennem de seneste årtier. For øjeblikket ligger skibenes gennemsnitsalder på 14,5 år, idet over halvdelen af disse skibe er over 15 år gamle. Endvidere har man i løbet af de senere år kunnet konstatere et voksende antal bekvemmelighedsflag, hvilket medfører en yderligere risiko for skibenes sikkerhed.

1. Hvilke foranstaltninger har Kommissionen truffet eller agter at træffe for at forhøje sikkerheden inden for søtransport?

2. Hvilke særlige foranstaltninger har Kommissionen truffet for skibe, der sejler under bekvemmelighedsflag?

3. Allerede i 1993 opfordrede Europa-Parlamentet Kommissionen til at udstede et opankringsforbud for olietankskibe, der er ældre end 15 år. Har Kommissionen efterkommet denne opfordring? I benægtende fald hvorfor ikke?

4. Har Kommissionen udarbejdet en tidsplan for anløbsforbud for olietankskibe uden dobbelt skrog samt afskaffelse af skibe under bekvemmelighedsflag, eller har den planer om at gøre dette i nærmeste fremtid?

5. Træffer Kommissionen foranstaltninger til indførelse af princippet om, at redere, befragtere, forsikringsselskaber og skibsklassifikationsselskaber hæfter solidarisk?

Svar afgivet på Kommissionens vegne af Loyola de Palacio

(3. maj 2000)

For at mindske mulighederne for ulykker til søs så meget som muligt og i endnu højere grad beskytte de europæiske kyster mod de ødelæggende virkninger fra olieforurening vedtog Kommissionen den 21. marts 2000 en meddelelse om sikkerhed til søs og olietransport(1), som indeholder svar på alle de spørgsmål, som det ærede medlem har stillet.

Kommissionen foreslår en række øjeblikkelige aktioner og derudover en indsats på længere sigt.

I første omgang bør fællesskabsbestemmelserne vedrørende kontrol af skibe, der anløber europæiske havne, samt kontrol med klassifikationsselskaberne styrkes. Spørgsmålet om klassifikationsselskabernes ansvar behandles også. Disse foranstaltninger vil gøre det muligt at gøre en mere målrettet indsats over for flagstater, som ikke overholder de internationale sikkerhedsstandarder, bl.a. visse bekvemmelighedsflagstater.

Kommissionen foreslår rent faktisk et forbud for fartøjer, der er ældre end 15 år, som tidligere ikke har overholdt sikkerhedsstandarderne og som er opført på den sorte liste over flagstater. Denne foranstaltning vedrører ikke kun olietankskibe, men også andre former for fartøjer, som f.eks. massegodsskibe.

Kommissionen foreslår desuden et forbud mod enkeltskrogede tankskibe i Fællesskabets farvande og anvender en tidsplan, der svarer nogenlunde til den, der er vedtaget i USA. Det er ikke Kommissionens hensigt automatisk at forbyde skibe, der sejler under bekvemmelighedsflag, i betragtning af forslagene om øget kontrol.

I en senere omgang er det Kommissionens hensigt at fremsætte supplerende forslag vedrørende systematisk udveksling af informationer mellem alle aktører inden for søfarten, forbedring af overvågningen til søs, og skabelse af et europæisk organ for sikkerhed til søs. Det er Kommissionens hensigt at fremlægge forslag inden for denne ramme til udvikling af foranstaltninger vedrørende de forskellige aktørers ansvar inden for olietransport.

(1) KOM(2000) 142 endelig udg.